Davos-inwoners kla oor politici se limo's | Netwerk24
20 Januarie 2019 15:49
Die Switserse dorpie Davos is in Januarie elke jaar dikwels heeltemal in sneeu bedek.
Dit is in dié dorpie waar die Wêreld- Ekonomiese Forum elke jaar sy beraad hou.
Inwoners kan nie verstaan hoekom politici en sakeleiers nie net soos die president van hul sentrale bank en ander minister nie ook kan trein ry nie.
Die sowat 11 000 inwoners kla dat gedurende die beraad word die verkeer só druk dit is gevaarlik vir hul kinders om skool toe te loop.
"Mense dra netjiese leerskoene en ry dan met limousines want hulle wil nie op die ys gly nie," kla Ladina Alioth, 'n onderwyseres en ma van drie kinders wat onlangs tot die dorp se stadsraad verkies is.
Sy is baie trots dat die dorp elke jaar dié beraad aanbied, maar sê dit was sedert verlede jaar té ontwrigtend.
"Ek dra stewels en pak netjiese skoene in om binnenshuis te dra. Hoekom kan hulle dit nie ook doen nie?" vra sy.
Toe inwoners in 2018 ná afloop van die beraad gevra is wat die grootste probleem gedurende die beraad was, was die toeloop van limousines die grootste klagte.
Die beraad neem vanjaar van 22 tot 26 Januarie plaas.
Pres. Cyril Ramaphosa sal aan die hoof van Suid-Afrika se afvaardiging staan. Hy sal onder meer deur Tito Mboweni, minister van finansies, bygestaan word.